Postimees, 1933    Läänlaste pealinna pärismaalased uhkeldavad tänavu oma suvitajaspere kaaluka koosseisuga. See toretsemine on Haapsalu rahvale konti mööda. /…/  Esmajoones on siia koondunud terve üleriiklik laulupidu, sest see oli tänavusel hooajal kõige suuremaks sündmuseks (X üldlaulupidu Tallinnas. AV märkus). Suveorkestri juht Juhan Simm oli esimene, kes pani taktikepi vibutama ning võlus suvitajaid supelranda. Varsti peale laulupidu jõudis Tartust kohale Miina Hermann ühes laulupeol teenitud loorberitega. Samal ajal tuli kohale ka lauljate liidu esimees Juhan Aavik. Mõlemad heliloojad võtavad praegu Haapsalus mudavanne ning karastavad oma tervist. Et bukett oleks aga  päris täielik, selleks loodeti Haapsalusse tulevat ka helilooja Raimund Kulli, kes mõne päeva eest jõudiski siia õnnelikult pärale. Nõnda on laulupeo juhtiv koosseis praegu kõik Haapsalus. Supelrannas võiks korraldada päris kergelt uue laulupeo, oleks aga olevat lauljaid. Aga lauljaid on Haapsalus vähe. Peale laululindude tuleb kõne alla ainult Konstantin Savi, kes nüüd peab laulma kõigi lauljate eest korraga. Ja seda ta teebki. "Ma üks kord suu-uudle-sin sind…" nii laulab ta nüüd kuursaalis ning paljudel  neidudel on sellest väga hea meel. Kõige muu sekka peab nimelt mainima, et Haapsalus on tänavu eriti palju kauneid neide, kes suvelõbusid ihkasid nautida muidugi kõige täielikumal määral. Suur põud on aga tulnud üle maa ning seetõttu on noormehi Haapsalus väga napilt. Üks ilus Savi laul kuursaalis paneb aga selle kõik unustama ning suvitamine läheb siis edasi poole kergemalt.